Document ID: /roh_data/filtered/fineweb-2-filterrobots_roh.jsonl.gz/35424

Dacurt ha ina giuria ed il public tschernì Carl Frischknecht da Tumegl sco tiradur grischun da l’onn 2021. Nominà per questa distincziun eran er Norbert Caviezel, il retg da tir cun schluppet ed il jauer Elmar Fallet. Fallet ha gudagnà questa distincziun gia quatter giadas. Il pur da Müstair tutga dapi onns tar l’elita dal sport da tir grischuna e naziunala. E quai malgrà ch’el n'investescha gnanc uschè bler temp en ses sport.
Sch'jau vom ad in tir hai jau schon la finamira da mussar buns resultats u da gudagnar. Betg main impurtant è dentant il plaschair.
Il meglier è Elmar Fallet en il stan da tir
Be trais u quatter tregants da pistola èn activs en Val Müstair. Uschia èsi grev da propi tegnair aut il livel. Il meglier è Fallet sch’el vegn senza grond squitsch en il stan da tir e sajetta ses program. Gia diversas giadas è el vegnì dubel campiun grischun sin las distanzas da 50 u 25 meters pistola. Tar la davosa Festa da tir federala l’onn passà a Lucerna è el vegnì segund en il final dals megliers otg.
Finamira: Cuppa da matsch cun final a Müstair
Durant l’emna investescha Elmar Fallet magari pauc en il trenament: Fin uss ha el sajettà be circa 500 tuns da trenament. La fin d’emna lura sa partecipescha il tiradur a las differentas concurrenzas. Duas da quellas da la nova stagiun ha el gia gudagnà. La finamira principala da questa stagiun è la cuppa da matsch, che vegn sajettada durant l’entira stad. Il final è lura durant la pausa da chatscha ils 17 da settember en Val Müstair.